ET Euroopa Liidu Teataja C 129/6

TestBioTech eV, European Network of Scientists for Social and Environmental Responsibility eV, Sambucus eV 14. veebruaril 2017 esitatud apellatsioonkaebus Üldkohtu (viies koda) 15. detsembri 2016. aasta otsuse peale kohtuasjas T-177/13: TestBioTech eV, European Network of Scientists for Social and Environmental Responsibility eV, Sambucus eV versus komisjon

(Kohtuasi C-82/17 P)

(2017/C 129/08)

Kohtumenetluse keel: inglise

Pooled

Apellandid: TestBioTech eV, European Network of Scientists for Social and Environmental Responsibility eV, Sambucus eV (esindajad: K. Smith, QC, barrister J. Stevenson)

Teised menetlusosalised: Euroopa Komisjon, Suurbritannia ja Põhja-Iiri Ühendkuningriik, Euroopa Toiduohutusamet (EFSA), Monsanto Europe, Monsanto Company

Apellantide nõuded

— tühistada kohtuotsuse resolutsiooni punktid 1 ja 2;

— vaadata kohtuotsus uuesti läbi ja tühistada komisjoni otsus vastavalt Üldkohtule esitatud nõuetele või teise võimalusena saata asi Üldkohtule täielikuks uueks läbivaatamiseks. Selle küsimuse lahendus sõltub sellest, millised kaebuse põhjendused on tulemuslikud.

— mõista komisjonilt välja apellantide kohtukulud, ja

— näha ette muud vajalikud meetmed.

Väited ja peamised argumendid

Apellandid paluvad Euroopa Kohtul tunnistada kehtetuks või tühistada Euroopa Liidu Üldkohtu 15. detsembri 2016. aasta otsus, Testbiotech jt vs. komisjon (T-177/13, ECLI:EU:T:2016:736) (edaspidi „kohtuotsus“), mis tehti apellantidele teatavaks 19. detsembril 2016. Kohtuotsuses jättis Üldkohus rahuldamata apellantide hagi, millega taotleti Euroopa Komisjoni kolme sisuliselt samase apellantidele suunatud otsuse tühistamist. Nende otsustega tunnistati põhjendamatuks apellantide kaebused otsuse 2012/347 (1) peale, millega anti vastavalt määrusele 1829/2003 (2) (edaspidi „GM määrus“) geneetiliselt muundatud toidu ja sööda turule laskmise luba Monsanto Europe SA-le tema geneetiliselt muundatud sojaoa MON 87701 x MON 89788 (edaspidi „sojauba“) kohta. Nendele otsustele on edaspidi osutatud kui komisjoni otsustele.

Kokkuvõttes kohaldas Üldkohus apellantide nõuded komisjoni otsuste kohta rahuldamata jättes vääralt õigusnorme:

a) tunnistades teatavad apellantide tühistamishagi osad vastuvõetamatuks põhjusel, et Århusi määruse (3) artikli 10 alusel esitatud vaided ei sisaldanud kõiki täpseid üksikasju või põhjendusi, mis on esitatud Üldkohtule esitatud hagi toetuseks, ja/või et muud menetlusnõuded ei olnud täidetud;

b) pannes ebaõige ja täidetamatu tõendamiskoormise valitsusvälisele organisatsioonile, kes esitas keskkonna huvides nõudeid Århusi määruse artiklite 10 ja 12 alusel;

c) mitte tunnistades, et EFSA poolt õiguslike kohustustega kooskõlas antud suunised annavad alust õiguspäraseks ootuseks, et neid suuniseid järgitakse;

d) tunnistades, et GM määruses (ja EFSA suunistes) ette nähtud kaheastmelist ohuhindamist ei tule järgida. Selle asemel võiks olla (ja käesoleval juhul oli) ainult esimene aste ehk geneetiliselt muudetud põllukultuuri ja selle võrdluskultuuri võrdlus piisav GM määruse nõuete täitmiseks;

e) lükates määrusele (EÜ) nr 396/2005 (4) („pestitsiidimäärus“) tuginedes tagasi teatavad apellantide nõuete osad, mis käsitlesid sojaoa võimaliku toksilisuse adekvaatse analüüsi ja sojaoa loa andmise järgse mõju seire puudumist.

(1) Komisjoni 28. juuni 2012. aasta rakendusotsus, millega lubatakse viia turule geneetiliselt muundatud sojauba MON 87701 × MON 89788 (MON-877Ø1-2 × MON-89788-1) sisaldavaid, sellest koosnevaid või sellest valmistatud tooteid vastavalt Euroopa Parlamendi ja nõukogu määrusele (EÜ) nr 1829/2003 (ELT 2012, L 171, lk 13).

(2) Euroopa Parlamendi ja nõukogu 22. septembri 2003. aasta määrus (EÜ) nr 1829/2003 geneetiliselt muundatud toidu ja sööda kohta (ELT 2003, L 268, lk 1; ELT eriväljaanne 13/32, lk 432).

(3) Euroopa Parlamendi ja nõukogu 6. septembri 2006. aasta määrus (EÜ) nr 1367/2006 keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes (ELT 2006, L 264, lk 13).

(4) Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT 2005, L 70, lk 1).